Stadfæstelse af byrettens dom om forældremyndighed, bopæl og samvær, med ændring i samværet
Ret: Østre Landsret (2. instans)
Faggruppe: Civilsag — Forældreansvarssag
Sagsemner: Familieret og personlige forhold;

/

ØSTRE LANDSRET
DOM

afsagt den 7. april 2022

Sagen er behandlet for lukkede døre.

Sag BS-23544/2021-OLR
(8. afdeling)

Mor
(advokat Karen Wung-Sung)

mod

Far
(beskikket advokat Michael Nauman)

Retten i Næstved har som familieret den 11. juni 2021 afsagt dom i 1. instans (sag
BS-2207/2021-NAE).

Landsdommerne Frosell, Mohammad Ahsan og Nina Fischer Rønde (kst.) har
deltaget i ankesagens afgørelse.

Påstande
Appellanten, Mor, har nedlagt følgende endelige påstan-de:

Forældremyndighed:
Appellanten skal have tillagt forældremyndigheden over børnene alene.

Bopæl:
Bopælen over Barn 1 skal tillægges appellanten.



/

2

Frifindelse for så vidt angår Fars påstand om, at bopælen over Barn 2 tillægges
ham.

Samvær:
Samværet mellem Far og børnene skal fastsættes i en 10/4-ordning, således at
børnene afvikler samværet hos Far fra torsdag i lige uger med afhentning i skole
frem til mandag i ulige uger med aflevering i skole, subsidiært at samværet
fortsætter som hidtil som en 7/7-ordning, således at Far om søndagen kl. 20.00 i
ulige uger afhenter børnene fra Mors bopæl, og at hun afhenter børnene om
søndagen kl. 20.00 i lige uger fra Fars bopæl.

Indstævnte, Far, har nedlagt påstand om stadfæstelse, således at børnene afvikler
samværet hos Mor fra fredag i ulige uger med afhentning i skole frem til mandag
i lige uger med aflevering i skole.

Forklaringer
Parterne har afgivet supplerende forklaring under hovedforhandlingen den 24.
august 2021 samt under den fortsatte hovedforhandling den 31. marts 2022.

Mor har forklaret bl.a., at hun er 42 år. Hun bor, hvor hun
har boet siden Barn 1 var 6 år. Far har kendskab til børnenes læge og tandlæ-ge.
Der var et langt tilløb, inden de gik fra hinanden. Det skyldes, at hun var fanget i
en konflikt med hensyn til, hvad der var bedst for børnene. Under de 12 års
samliv med Far var hun udsat for psykisk og fysisk vold. Da de gik fra hinanden,
aftalte de en 9/5-ordning. Hun gik med til at ændre denne til en 7/7-ordning efter
Fars ønske, fordi hun ønskede at undgå en konflikt. I sin tid var Barn 1's bopæl
også hos hende. Det gik hun med til at ændre, fordi det betød mindre for hende,
hvor Barn 1 havde bopæl.

Hun kunne gennem årene efter, at de flyttede fra hinanden, mærke, at der hos Far
blev talt grimt om hende. Det resulterede i, at Barn 1 trak sig tilbage fra hende.
Efter de flyttede fra hinanden, blev hun blev sygemeldt og begyndte at gå til
psykolog pga. en belastningsreaktion. Det er nu et afsluttet forløb.

De har gennem årene konstant haft konflikter. Som eksempel kan hun nævne, at
Far efter familierettens dom har tilbageholdt børnene tre gange. Efter Skt. Hans’
aften kom Barn 1 ikke hjem. Dagen efter kom hun heller ikke i skole. En anden
gang skulle Far have børnene med i sommerhuset en mandag og tirs-dag i hendes
uge, hvilket hun gav tilsagn om. Om tirsdagen fik hun besked om, at børnene
først ville komme om onsdagen.



/

3

Hun ved, at der bliver talt grimt om hende hos Far, fordi Barn 2 en dag be-gyndte
at græde i bilen og fortalte om det. Hun konfronterede ikke Far med dette. Hun
kan mærke på Barn 1's spørgsmål, at hun har noget imod sin mor. På et tidspunkt
blev hun kontaktet af Fars ekskæreste Person 2, der fortalte, at Far til børnene
fortalte, at hun er en forfærdelig mor, og at hun er psykisk syg. Person 2 fortalte
også, at børnene bliver ekskluderet af Far, hvis de hos ham tilkende-giver, at de
savner hende. Hun vidste imidlertid, at hun ikke kunne gøre noget, og hvis hun
skrev til Far, ville det være konfliktoptrappende. Hun talte med en psykolog, der
guidede hende i forhold til, hvordan hun skulle opføre sig over for børnene.

I begyndelsen mødte de hinanden ved aflevering og afhentning, men dette
stoppede, fordi Far havde overvåget hende. Nu afhentes børnene ved, at hun og
Far hver især venter udenfor. Når Barn 1 kommer hjem hos hende om søndagen,
er Barn 1 vred. I løbet af mandagen og tirsdagen begynder hun at slappe af. Barn
2 har svært ved om mandagen at tage i skole, fordi han siger, at han vil komme til
at savne sin mor.

Forholdene i hendes hjem er ikke som beskrevet i børnesamtalerne med Famili-
eretshuset eller med psykologen, der deltog i familierettens behandling af sa-gen.
Børnene har under samtalerne talt usandt, fordi de er blevet presset til det af Far.
Børnene kommer i skole til tiden, når de er hos vidnet. Når de kom-mer hjem fra
skole, får de frugt. Hun laver aftensmad. Enkelte gange kan hun dog finde på at
købe en mørbrad eller lignende i Super Brugsen. Hun sørger for, at de altid spiser
sundt. Børnene bliver lagt i seng mellem kl. 20-21. Dyr er i en stald ved siden af
huset. Det er noget, som også børnene har en stor for-nøjelse af. Hun kan tage
vare på børnene.

Børnene klarer sig fortsat socialt og fagligt godt i skolen. Hun genkender, at der
som anført i skolens udtalelse vedrørende Barn 1, kan være to versioner af Barn
1.

Begge forældre deltog i børnenes seneste forældremøde.

Hun mener, at 7/7-ordningen skal ændres af hensyn til børnenes psykiske triv-sel,
fordi Far udsætter dem for psykisk vold. Barn 1 har ofte ondt i maven. Barn 1
sagde for nylig, at hun på en skala fra 1-10 i et stykke tid havde ligget på to, mens
Barn 2 lå på seks-syv. I den forbindelse tilkendegav Barn 1, at hun ger-ne ville
tale med en psykolog. Barn 1 får angstanfald.

Efter familierettens dom var Barn 1 voldsomt ked af det. Hun græd og sagde, at
hun var jo på hold med far. Barn 1 viste herefter vidnet en sms-korrespondance
med Far. Barn 1 har givet udtryk for, at hun ikke vil være mest hos sin far. Barn 1
fortalte, at hun til børnesamtalen havde sagt, at hun ville være mest hos



/

4

sin far, fordi hun regnede med, at Far herefter ville sørge for en 7/7-ordning.
Under sommerferien fortsatte de med en 7/7-ordning.

Hvis landsretten stadfæster familierettens dom, vil det medføre, at børnene vil
lide psykisk overlast. Det ville være bedst for børnene med en 10/4-ordning, hvor
de er mest hos vidnet. Alternativt skal de fortsætte med en 7/7-ordning.

Det er korrekt, at Barn 1 over for vidnet har nævnt, at hun vil tabe sig og spise
sundt, men Barn 1 er i forvejen tynd. Det er ikke korrekt, at hun om aftenen er
væk fra børnene. Hun mener, at børnene mere eller mindre er blevet instruere-de
af Far i at forklare, som de har gjort til børnesamtalerne.

Hun lider ikke af en psykisk sygdom. Hun har på et tidspunkt taget antidepres-siv
medicin, men det gør hun ikke mere.

Under den fortsatte hovedforhandling har Mor forklaret bl.a., at Barn 1 af Far fik
at vide, at hun havde svigtet ham, fordi sms-korrespondancen mellem Far og Barn
1 var blevet fremlagt for landsretten. Far skældte ikke Barn 1 ud, men der var
mere tale om en form for psykisk pres.

Barn 1, der går i 9. klasse, trives med sine kammerater og ligger i midten rent
fagligt. Barn 2 har tit nægtet at tage i skole, når han bliver afleveret hos vidnet.

De har også efter retsmødet i august 2021 i landsretten praktiseret en 7/7-
ordningen. Siden dette retsmøde er kommunikationen mellem parterne stort set
stoppet. Far svarer ikke på hendes beskeder. Det gælder også, hvis hun spørger,
om han kan tage et af børnene til læge i den uge, hvor de er hos ham.

Barn 1 er blevet mere åben over for hende. Barn 1 har sagt, at de ting, hun tidlige-
re troede om sin mor, ikke er rigtige. Det samme gælder Barn 2.

Barn 1 vil gerne gå på efterskole i By 2 efter sommerferien. Det havde de planlagt
og aftalt med Far, men Far bakkede ud. Han nægter at være med til at betale for
efterskoleopholdet. Endvidere nægter han at meddele samtykke, hvilket Barn 1 er
bekendt med. Det har ført til, at Barn 1 for første gang blev sur på sin far. Barn 1
ringede til Far og sagde fra. Barn 1 var imidlertid bange for repressalierne fra Far
og havde ondt i maven den søndag, hvor hun skulle over til Far.

På et tidspunkt var børnene var sure på hende, fordi Far havde bildt dem ind, at
det var vidnet, der havde anmodet om, at der skulle gennemføres en ny
børnesamtale. Hun ønsker, at børnene er mere hos hende, for hos hende bliver
børnene ikke manipuleret eller udsat for psykisk pres. Det forhold, at Barn 1 har



/

5

tilkendegivet, at hun ønsker, at 7/7-ordningen fortsætter, kan skyldes, at hun ikke
vil ud i en konflikt med sin mor eller sin far.

Der er ikke siden parterne var i byretten foretaget forandringer i hendes hjem.

Far har forklaret bl.a., at der ikke er forandringer i
hans personlige forhold siden familierettens dom. Efter familierettens dom er det
gået rigtigt dårligt. Sidste uge var børnene ikke i skole nogle dage, fordi Mor
fortalte dem, at hun var ked af det. Hjemme hos sig selv oplever han, at børnene
er glade og går i skole. Hos Mor har børnene ikke har en ordentlig
hverdagsrutine. Det indebærer bl.a., at Barn 2 ikke altid kommer i skole.

Den fremlagte sms-korrespondance mellem ham og Barn 1 er ikke udtryk for, at
han hat lagt pres på Barn 1. Det er i øvrigt ikke hele sms-korrespondancen, der er
fremlagt. Såvel begyndelsen som afslutningen på sms-korrespondancen er ikke
fremlagt.

Han vil hjertens gerne være med på en 7/7-ordning, hvis Mor kan vise den
nødvendige ansvarlighed og skabe gode rutiner for børnene.

Det er korrekt, at det af skoleudtalelsen vedrørende Barn 2 fremgår, at skolen ikke
mærker forskel på Barn 2 fra uge til uge. Det er imidlertid sådan, at hvis Barn 2
ikke bliver færdig i skolen med sine lektier, skal lektierne gøres færdige hjemme.
Det sørger Mor ikke for.

Børnene har efter familierettens dom tilkendegivet, at de ikke ønskede en 11/3-
ordning, men en 7/7-ordning.

Det er vidnets klare overbevisning, at Mor er syg. Hun er Lidelse og er Diagnose,
hvilket hun tager medicin for. Barn 1 har mange gange talt med vidnet om, at Mor
lyver.

Under den fortsatte hovedforhandling har Far for-klaret bl.a., at der ikke er
forandringer i hans personlige forhold siden familie-rettens dom bortset fra, at
han i november 2021 er begyndt på et nyt arbejde, og at hans kæreste, Person 3,
er flyttet ind hos ham og skal føde et barn i midten af maj 2022.

Efter at have været ret negative over for udsigten til besøg af en psykolog, men
psykologens besøg hos ham endte imidlertid med at foregå på en normal måde,
og børnene sagde, at det var ret hyggeligt.



/

6

Han presser ikke på nogen måde børnene. De er så trætte af at høre, at Mor
fortæller dem, at han manipulerer dem og udøver et psykisk pres. Børnene er også
meget trætte af retssagen.

Børnene mangler fortsat struktur, når de er hos Mor. Det giver f.eks. ikke mening,
at Barn 2 skal gå i seng ved midnat hos Mor. Han forsøger at æn-dre børnenes
døgnrytme, når de er hos ham. Han oplever ikke problemer med at få Barn 2 i
skole, når han er hos ham. Når Barn 2 er hos Mor, har han me-get fravær fra
skolen. Han tror, at børnene får lov til at pjække, når de er hos Mor, og at det
skyldes den manglende struktur og sovetider hos Mor. Han har uden held prøvet
at tale med skolen om Barn 2's fravær. Barn 1 fortæller ham, at Barn 2 opfører sig
elendigt, når han er hos Mor. Barn 2 føler sig me-get ensom, efterladt og utryg
hos Mor, og han bliver ikke guidet af hende. Han har ikke lyst til at få venner på
besøg, når han er hos Mor. Det er om-vendt, når Barn 2 er hjemme hos sin far.

Forløbet vedrørende efterskole begyndte med, at Barn 1 ønskede at gå på en ef-
terskole, hvor man skulle rejse meget. Dette sted fravalgte hun derefter af for-
skellige årsager og i sidste øjeblik dukkede efterskolen i By 2 op som en mu-
lighed. Barn 1 er imidlertid studieklar, og han foreslog derfor, at Barn 1 begyndte
på et gymnasium og efterfølgende tog på et højskoleophold. Mor bombar-derede
så Barn 1 med beskeder om, at hun ikke var klar til at gå gymnasium. Han vil
gerne tage hensyn til Barn 1's ønske om at gå på efterskole, hvis Barn 1 selv
ønsker det. Han betalte ikke til efterskolen i By 2, fordi man skulle beta-le lidt
over 10.000 kr. om måneden og bandt sig for et helt år.

Barn 1 vil være for enhver pris undgå, at hendes forældre er kede af det. Begge
børnene er loyale.

Landsretten har haft en samtale med Barn 1.

Landsrettens begrundelse og resultat
Ligesom for familieretten vedrører sagen for landsretten spørgsmålet om op-
hævelse af den fælles forældremyndighed over Barn 1 og Barn 2, om børnenes
bopæl og om samvær. Afgørelserne herom skal træffes ud fra, hvad der er
bedst for børnene, jf. forældreansvarslovens § 4, og der skal i alle tilfælde tages
hensyn til børnenes egne synspunkter alt efter børnenes alder og modenhed, jf.
lovens § 5.

Efter forældreansvarslovens § 11, 2. pkt., kan der kun ske ophævelse af den fæl-
les forældremyndighed, hvis der er holdepunkter for at antage, at forældrene
ikke kan samarbejde om barnets forhold til barnets bedste. Også efter bevisfø-
relsen for landsretten, herunder navnlig parternes forklaringer, finder landsret-
ten, at der ikke er påvist konkrete holdepunkter for at antage, at forældrene ik-



/

7

ke vil kunne samarbejde om børnenes forhold. Landsretten tiltræder derfor, at
der ikke er grundlag for at ophæve den fælles forældremyndighed.

Af de grunde, som familieretten har anført, tiltræder landsretten, dels at der
ikke er grundlag for at ændre bopælen for Barn 1, dels at det vil være bedst
stemmende med Barn 2's tarv, at hans bopæl fremover er hos
Far.

Det kan ikke afvises, at der er visse problemer med at være alene hjemme, med
soverutiner og med skolegang, når børnene er hos Mor. Landsretten finder dog
efter en samlet vurdering af sagens oplysninger og navnlig henset til
tilkendegivelserne fra børnene, at det vil være bedst for dem, at samværet
forsætter i overensstemmelse med den hidtil praktiserede 7/7-ordning.

Med den anførte ændring stadfæster landsretten herefter familierettens dom.

THI KENDES FOR RET:

Retten i Næstveds dom stadfæstes med den ændring, at Barn 1's og Barn 2's
samvær med Mor gennemføres således, at Mor afhenter børnene om søndagen kl.
20.00 i lige uger fra Fars bopæl, og at Far afhenter børnene efter endt samvær om
søndagen kl. 20.00 i ulige uger fra Mors bopæl.

Ingen af parterne skal betale sagsomkostninger for landsretten til den anden part
eller til statskassen.



/